Priekšlikums PADOMES LĒMUMS par to, lai noslēgtu Pamatnolīgumu par visaptverošu partnerību un sadarbību starp Eiropas Savienību un tās dalībvalstīm, no vienas puses, un Vjetnamas Sociālistisko Republiku, no otras puses /* COM/2013/0924 final - 2013/0440 (NLE) */





PASKAIDROJUMA RAKSTS Padome 2007. gada maijā pilnvaroja Komisiju risināt sarunas par partnerības un sadarbības pamatnolīgumu (PSP) ar Vjetnamu, pamatojoties uz 2004. gada novembra sarunu pilnvarām ar Taizemi, Indonēziju, Singapūru, Filipīnām, Malaiziju un Bruneju. Sarunas ar Vjetnamu tika uzsāktas Hanojā 2007. gada novembrī. Abas puses 2010. gada 4. oktobrī parafēja PSP Briselē. PSP tika parakstīts 2012. gada 27. jūnijā Briselē. PSP ar Vjetnamu aizstās pašreizējo tiesisko regulējumu, kas noteikts 1995. gada Nolīgumā starp Eiropas Kopienu un Vjetnamu un 1980. gada Sadarbības nolīgumā starp Eiropas Ekonomikas Kopienu un Dienvidaustrumāzijas valstu apvienības (ASEAN) dalībvalstīm, kurā 1999. gadā tika iekļauta arī Vjetnama. PSA ar Vjetnamu ir nopietns solis ceļā uz uzlabotu ES politisko un ekonomisko iesaisti Dienvidaustrumāzijā. Tajā iekļautas ES standarta politiskās klauzulas par cilvēktiesībām, Starptautisko Krimināltiesu, masu iznīcināšanas ieročiem, kājnieku un vieglajiem ieročiem un pret terorismu. PSP stiprina nozaru sadarbību dažādās politikas jomās, tostarp nodokļu, migrācijas, veselības, vides, klimata pārmaiņu, enerģētikas, izglītības un kultūras, darba, nodarbinātības un sociālo jautājumu, zinātnes un tehnoloģijas un transporta jomā. Nolīgumā iekļauta tiesiskā sadarbība cīņā pret nelikumīgu līdzekļi legalizēšanu, teroristu finansēšanu, organizēto noziedzību un korupciju, un tas ietver arī Vjetnamu īpaši interesējošas jomas, piemēram, sadarbība cilvēktiesību un tiesiskuma jomā, kara seku likvidēšanā un dabas katastrofu novēršanā. PSP nodrošina pamatu ES un tās dalībvalstu efektīvākai sadarbībai ar Vjetnamu attīstības, tirdzniecības, ekonomikas un tiesiskuma jomās un tas veicinās Brīvās tirdzniecības nolīguma noslēgšanu ar Vjetnamu. PSP noslēgšana ir saskaņā ar ES mērķi izveidot visaptverošu un saskanīgu politisko satvaru attiecībām starp ES un ASEAN valstīm. Komisija atzīmē, ka Padomes Lēmums Nr. 2012/272/ES par PSP parakstīšanu ar Filipīnu Republiku tiek izskatīts Lietā C-377/12: Komisija lūdza Tiesai atcelt iepriekšminēto Lēmumu tiktāl, ciktāl Padome ir pievienojusi juridisko pamatojumu attiecībā uz transportu (LESD 91. un 100. pants), atpakaļuzņemšanu (LESD 79. panta 3. punkts) un vidi (LESD 191. panta 4. punkts). Padomes Lēmums Nr. 2012/279/ES par PSP parakstīšanu ar Vjetnamu mutatis mutandis rosina tos pašus juridiskos jautājumus kā Padomes Lēmums Nr. 2012/272/ES par PSP parakstīšanu ar Filipīnu Republiku. Tādēļ Lietai C-377/12 ir būtiska nozīme attiecībā uz priekšlikumu Padomes lēmumam par PSP noslēgšanu ar Vjetnamu. Šis priekšlikums Padomes lēmumam par PSP noslēgšanu ar Vjetnamu, ievērojot tiesas spriedumu Lietā-377/12, balstās uz 207., 209. pantu un 218. panta 6. punktu. Komisija vērš Padomes uzmanību uz nolīgumā iekļauto apsvērumu par Apvienotās Karalistes, Īrijas un Dānijas īpašo nostāju, pamatojoties uz Līgumu 21. un 22. protokolu. Minētā apsvēruma pievienošana ir saistīta vienīgi ar šā tiesību akta priekšvēsturi. Atkarībā no iznākuma lietā C-377/12, kas pašlaik tiek izskatīta Eiropas Savienības Tiesā, šis apsvērums vēlāk var tikt svītrots vai pārformulēts. Komisija uzskata, ka, kamēr šī lieta tiek izskatīta, nolīguma noslēgšanas procedūra nevar tikt pabeigta. 2013/0440 (NLE) Priekšlikums PADOMES LĒMUMS par to, lai noslēgtu Pamatnolīgumu par visaptverošu partnerību un sadarbību starp Eiropas Savienību un tās dalībvalstīm, no vienas puses, un Vjetnamas Sociālistisko Republiku, no otras puses EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 207. un 209. pantu saistībā ar tā 218. panta 6. punkta a) apakšpunktu, ņemot vērā Eiropas Komisijas priekšlikumu, ņemot vērā Eiropas Parlamenta piekrišanu, tā kā: (1) Saskaņā ar Padomes Lēmumu Nr. 2012/279/ES[1] Pamatnolīgums par visaptverošu partnerību un sadarbību starp Eiropas Savienību un tās dalībvalstīm, no vienas puses, un Vjetnamas Sociālistisko Republiku, no otras puses, tika parakstīts 2012. gada 27. jūnijā, ņemot vērā tā noslēgšanu vēlāk. (2) Nolīgums būtu jāapstiprina Eiropas Savienības vārdā, IR PIEŅĒMUSI ŠO LĒMUMU. 1. pants Ar šo Savienības vārdā apstiprina Pamatnolīgumu par visaptverošu partnerību un sadarbību starp Eiropas Savienību un tās dalībvalstīm, no vienas puses, un Vjetnamas Sociālistisko Republiku, no otras puses. Nolīguma teksts ir pievienots šim lēmumam. 2. pants Savienības Augstā pārstāve ārlietās un drošības politikas jautājumos vada nolīguma 52. pantā paredzēto Apvienoto komiteju. Atkarībā no darba kārtībā esošā jautājuma Savienība vai, vajadzības gadījumā, Savienība un dalībvalstis ir pārstāvētas Apvienotajā komitejā. 3. pants Padomes priekšsēdētājs norīko personu, kas tiesīga Eiropas Savienības vārdā sniegt nolīguma 63. panta 1. punktā paredzēto paziņojumu 4. pants Šis lēmums stājas spēkā tā pieņemšanas dienā. To publicē Eiropas Savienības Oficiālajā Vēstnesī. Briselē, Padomes vārdā – priekšsēdētājs [1] OV L 137, 26.5.2012., 1. lpp.